জাতীয় টেলিভিশনের বাংলা চ্যানেল মানেই তার থেকে অনেকটা বেশি আশা থাকে দর্শকদের। সেই আশা পূরণ করতে সক্ষম হয়েছে, এবং এখনও করে চলেছে স্টার জলসা এবং জি বাংলা। দুর্ভাগ্যবশত বিগত এক বছরেরও বেশি সময় ধরে এই চ্যানেলের ভিউয়ারশিপ ক্রমশই কমেছে। যদি বাংলা টেলি-জগতে টিকে থাকতে হয়, তবে ঘুরে দাঁড়াতেই হবে চ্যানেলকে। 
‘নাগলীলা’ বা ‘কী করে তোকে বলবো’ তুলনামূলক ভাবে এগিয়ে থাকলেও ‘দাসী’ বা ‘পিতা’-র রেটিং যথেষ্ট খারাপ। অথচ এই দু’টি ধারাবাহিকের প্লট কিন্তু অত্যন্ত ভাল ছিল। তা সত্ত্বেও দর্শক টানতে পারেনি। তার সম্পূর্ণ দোষ কিন্তু কিন্তু চ্যানেলের বা প্রযোজক সংস্থার নয়। কিচেন পলিটিক্স আর চটকদার যাত্রাধর্মী অভিনয় নিয়ে যতই মুখর হোন না কেন বাংলা টেলিভিশনের দর্শকদের একাংশ, অধিকাংশ যে ওই বিষয়গুলিই পছন্দ করেন। 
আরও পড়ুন
কোন আইপিএল তারকার সঙ্গে ডেটে যেতে চান বাংলার নায়িকারা
সিরিয়ালের ঐশ্বর্যের চেয়ে কতটা আলাদা বাস্তবের নবনীতা
তাই টিআরপি-র ঘোড়দৌড়ে টিকে থাকতে গিয়ে অনেক সময়েই ‘কোয়ালিটি’-র সঙ্গে সমঝোতা করতে হয়। কালারস বাংলা সেই সমঝোতা না করে টিকে থাকার চেষ্টা করেছিল দীর্ঘদিন। মনে রাখতে হবে, এই চ্যানেলটি ‘ভায়াকম’ টেকওভারের আগে কিন্তু ছিল ‘ইটিভি বাংলা’। একের পর এক জনপ্রিয় ধারাবাহিক ও টেলিফিল্ম তৈরি হয়েছে এই চ্যানেল থেকে। সেই সময় পুরোটাই ছিল ইন হাউস প্রোডাকশন ফরম্যাট। সেই ইন-হাউস ফরম্যাটে এখন আর কাজ করে না কালারস বাংলা। অন্যান্য চ্যানেলের মতো বাংলার প্রথম সারির প্রযোজক সংস্থাগুলিকেই ধারাবাহিক নির্মাণের দায়িত্ব দেওয়া হয়েছে। 

কিন্তু তা সত্ত্বেও গত এক বছরে জিআরপি তালিকায় ক্রমশই নীচের দিকে তলিয়ে গিয়েছে কালারস বাংলা। গত সপ্তাহে প্রকাশিত তালিকা অনুযায়ী, চ্যানেলের জিআরপি ছিল ৩১ যেখানে স্টার জলসা-র জিআরপি ৫৮৭, জি বাংলা-র ৩২৭ ও আকাশ ৮-এর ৮৪। সূত্রের খবর, এই পরিস্থিতি নিয়ে বহুদিন ধরেই অত্যন্ত চিন্তান্বিত কালারস বাংলা এবং ভায়াকম ইন্ডিয়া কর্তৃপক্ষ। তাই ঘুরে দাঁড়াতে নিয়ে আসা হচ্ছে একগুচ্ছ নতুন শো।  
ইতিমধ্যেই সম্প্রচার শুরু হয়েছে ‘চকাচক কমেডি চক’-এর। ‘হোম থিয়েটার’-এর মতো ব্যতিক্রমী অনুষ্ঠানও চালু হয়েছে। মে মাস থেকে শুরু হতে চলেছে ‘মহাপ্রভু’, ‘রূপকথা’ এবং ‘ঝুমুর’। প্রথমটি শ্রীচৈতন্যদেবের বায়োপিক, দ্বিতীয়টি একটি ফ্যান্টাসি এবং তৃতীয়টি একেবারেই বাস্তবধর্মী সামাজিক গল্প। অর্থাৎ কালারস বাংলা কর্তৃপক্ষ সচেতন ভাবেই প্ল্যাটারটি সাজিয়েছেন সব রকম স্বাদের ধারাবাহিক দিয়ে। সবক’টি নতুন শো নিয়ে বেশ ঝকঝকে একটি প্রোমোও তৈরি হয়েছে, দেখে নিন নীচের লিঙ্কে ক্লিক করে— 

তবে শুধু প্ল্যাটার সাজালেই তো আর হবে না, উপযুক্ত মার্কেটিংও প্রয়োজন। সোশ্যাল মিডিয়ায় সম্প্রতি এই বিষয়ে আরও বেশি করে সক্রিয় হয়েছে এই চ্যানেল। শুধুমাত্র নতুন ধারাবাহিক নয়, ইতিমধ্যেই অন-এয়ার রয়েছে যে ধারাবাহিকগুলি, তাদেরও বেশ ইনোভেটিভ প্রোমোশন স্ট্র্যাটেজি নেওয়া হয়েছে। ছোট ছোট বিহাইন্ড দ্য সিন ভিডিও আপলোড করা হচ্ছে কালারস-এর ফেসবুক পেজে। সেই সব ভিডিওর মানও বেশ ভাল। যেমন ‘রূপকথা’ ধারাবাহিকের জন্য কীভাবে মেকআপ শিল্পীরা মেকওভার করছেন চরিত্রের, দেখে নিতে পারেন নীচের লিঙ্কে— 

সব মিলিয়ে আগামী মাস থেকেই জমে উঠবে কালারস বাংলা।